Predkladacia správa

     Súčasný systém výberu daní a poistného na zdravotné poistenie a na sociálne poistenie  je komplikovaný a predstavuje zvýšené administratívne náklady pre všetky zúčastnené strany – občanov, podnikateľov a štát. Okrem zvýšených administratívnych nákladov sa roztriešteným výberom znižuje úspešnosť výberu daní a odvodov, čím sa obmedzuje priestor na zníženie sadzieb daní a/alebo odvodov.
     Po zvážení legislatívnych podmienok, technických a organizačných možností, s dôrazom na zabezpečenie optimálneho a efektívneho výberu daní a odvodov bolo skonštatované, že zavedenie jednotného výberu daní a odvodov je mimoriadne komplikovaný proces. Jeho realizácia by mala prebiehať vo viacerých postupných krokoch s predpokladaným priebehom  celého procesu v priebehu niekoľko rokov. Rozhodnutie o spôsobe výberu daní a odvodov je riešenie, ktoré má zabezpečiť čo najvyššiu platobnú disciplínu pri relatívne najnižších administratívnych nákladoch. Základnou podmienkou realizácie zjednotenia výberu daní a odvodov je zabezpečenie úplnej kvality informačného systému v daňovej správe, vyriešenie náročných procesov v oblasti prípravy súvisiacej legislatívy a v organizačnej príprave jednotlivých inštitúcií.
     Podpredseda vlády a minister financií Slovenskej republiky v tejto súvislosti predkladá návrh postupu pri zjednotení daní a odvodov, ktorým by sa uvedený systém výberu daní a odvodov zjednodušil s predpokladom zníženia administratívnych nákladov zlepšenia výberu poistného. 
     Súčasťou predloženého materiálu je aj príloha č. 1, ktorej obsahom je návrh Daňového riaditeľstva SR, ktorý má zabezpečiť úspešný prechod výberu poistného na daňovú správu.